उदयपुर /अदवास। उदयपुर-सलूंबर मार्ग पर पलोदड़ा चौकी के पास पलुना मोड़ में रविवार शाम को दो वैन भिड़ गई। हादसे में एक महिला की मौत हो गई व 6 घायल हो गए। आसपुर का परिवार पूर्व में दुर्घटनाग्रस्त महिला को अस्पताल से छुट्टी के बाद घर ले जा रहा था और रास्ते में दूसरा हादसा हो गया।
वनवासा, आसपुर निवासी निर्मला देवी (45) पत्नी शिवराम चौबीसा गत दिनों सड़क दुर्घटना में घायल हो गई थी। उसका गीतांजलि अस्पताल में उपचार चल रहा था। रविवार को छुट्टी के बाद परिजन हंसी-खुशी महिला को एंबुलेंस से घर ले जा रहे थे।शाम साढ़े 4 बजे पलुना मोड़ में एंबुलेंस में सलूंबर की तरफ से आ रही वैन से भिड़ गई। हादसे में निर्मला देवी की मौत हो गई।
हादसे में मृतका का पति शिवराम (50) पुत्र चंपालाल चौबीसा, कालूराम (49) पुत्र दौलतराम चौबीसा, शंभुलाल (32) पुत्र गौतमलाल चौबीसा, मनीष (19) और अन्य वैन का चालक बड़ी निवासी देवीलाल पुत्र सुखलाल मीणा और डबोक निवासी नारायणलाल पुत्र तेजा पटेल घायल हो गए।
सभी को एमबी अस्पताल में भर्ती कराया गया है। हादसे की सूचना मिलने पर पलोदड़ा चौकी प्रभारी राम लाल मीणा, केवड़ा चौकी से विनोद मीणा आदि मौके पर पहुंचे। घायलों को अस्पताल पहुंचाया गया। ग्रामीणों ने बताया कि पलुना मोड़ में आए-दिन हादसे होते हैं। ग्रामीणों ने पीडब्ल्यूडी से विकट मोड़ को समाप्त करने की मांग की है।
hin_Deva hin_Deva hin_Deva hin_Deva